recursal/SuperWikiNEXT-32B huggingface dataset:
**היכל בעלי המלאכה** (ברומנית: **Templul Meseriaşilor**) הוא בית הכנסת האחרון שנותר ליהדות גאלאץ.

היסטוריה
--------

החברה הישראלית של בעלי המלאכה בגאלאץ שכרו מקום ב-1876, כדי שישמש אותם כבית כנסת. הם שאפו למקום בבעלותם וב-1889, כשהיו בידיהם די כספים, ועד בן שבעה חברים, רכש קרקע ברחוב רוסטי ושילם עבור הקרקע 8,100 לאי. ב-22 בספטמבר 1890 הוכנה התוכנית לבניית ההיכל וב-22 בפברואר 1892 נבחר ועד הבנייה המורכב מחיים קורנברג, מ. שפירא וסימון קוהן. ב-3 במאי (ל"ג בעמר באותה שנה) נורתה אבן הפינה של ההיכל וב-9 במאי התחילה עבודת הבנייה. באותו יום נערכה ישיבה בה הוחלט על קניית מגרש שכן ב-1,140 לאי, כדי לאפשר את הגדלת החצר. ב-25 באוגוסט 1893 הורכבו המושבים בהיכל ובנובמבר הורכב ארון הקודש.

ב-31 ביולי 1895 נשכרו החזן והמקהלה וב-11 באוגוסט 1896, בנוכחות קהל גדול, נחנך בית הכנסת. חלק מהעבודות לבניית בית הכנסת בוצעו על ידי המתפללים ללא תמורה.

### הבנייה מחדש

השנים עברו, מספר המתפללים גדל והמקום נזקק לשיפוצים מקיפים, אך לקח זמן עד שנמצאה העת המתאימה לכך. ב-1925 התחילו, ז'אן שטוירמן, שעמד בראש ועדת הבניין מחדש וז'אן קאופמן, שעמד בראש החברה, להוביל את פרויקט התחדשות ההיכל. ב-19 ביוני 1927 הונחה אבן הפינה של הבנייה המחודשת. היות שהמשאבים לא הספיקו, פנו למתפללים וביקשו תרומות והלוואות והם נענו בסכום של 520,695 לאי (230,578 לאי תרומות והיתר הלוואת).

הבנייה כולה עלתה 2,420,927 לאי והסתיימה באוגוסט 1929. ההיכל היה בעל קיבולת של 250 מקומות.

### שיפוץ נוסף

היכל בעלי המלאכה בגאלאץ, בחורף, לאחר השיפוץ הנוסף
מלחמת העולם השנייה והמשטר הקומוניסטי, שבא לאחריה, הכבידו מאוד על יהודי גאלאץ ורבים מהם, כולל מתפללי היכל בעלי המלאכה, עזבו את העיר, מרביתם עלו לישראל. שוב פשטה העזובה בבית הכנסת ומצבו התדרדר. גיוס תרומות מחוץ לארץ נועד לשיפוץ נוסף ובית הכנסת היהודי, שעמד ברעידות האדמה ובהפצצות במלחמה ושרד, נפתח מחדש במאי 2014 לאחר חמש שנות שיפוצים. באתר זה אפשר לראות תמונות של פנים היכל בעלי המלאכה לאחר השיפוץ.

גלריה
-----

|  |
| --- |
| * חזית בית הכנסתחזית בית הכנסת
* ארון הקודשארון הקודש
* העזרההעזרה
* תקרת בית הכנסתתקרת בית הכנסת
* תקרת בית הכנסת: "כתל המערבי"תקרת בית הכנסת: "כתל המערבי"
* תקרת בית הכנסת: "קבר רחל"תקרת בית הכנסת: "קבר רחל"
* רצפת המבואהרצפת המבואה
* אנדרטה בחצר בית הכנסת: "לזכר ששת המיליונים יהודים שנרצחו ע"י פאסציסטים"אנדרטה בחצר בית הכנסת: "לזכר ששת המיליונים יהודים שנרצחו ע"י פאסציסטים"
 |

לקריאה נוספת
------------

* Sinagoga în România האדריכלים אריסטידה סטרז'ה ולוצ'יאן שוורץ, הוצאת HASEFER, 2009, עמודים 123 - 124 ועמוד 267
* Prezențe rabinice în perimetrul românesc, HASEFER, 2008, עמוד 669 ובו תצלום של היכל בעלי המלאכה וכיתוב שם המקום ברומנית ובעברית.

קישורים חיצוניים
----------------

ויקישיתוף מדיה וקבצים בנושא **בית כנסת בעלי המלאכה** בוויקישיתוף
* קהילת גאלאץ – חיי תרבות ורוח בקהילה

הערות שוליים
------------

1. ↑  detail (באנגלית)
2. ↑  בראש המבנה, מתחת לציור לוחות הברית, נותרו חלק מהאותיות המעידות על כך שהיה כתוב ברומנית "TEMPLUL SOC. MESERIAȘILOR (היכל חברת בעלי המלאכה)
3. ↑  יהודי רומניה באותה תקופה נקראו "ישראליתים" בפי הרומנים
4. ↑  , Danubius, XXXIV Galaţi, 2016, Arthur Viorel TULUŞ∗ SINAGOGILE COMUNITĂŢII ISRAELITE DIN GALAŢI, עמוד 278 (ברומנית)
5. ↑  , Danubius, XXXIV Galaţi, 2016, Arthur Viorel TULUŞ∗ SINAGOGILE COMUNITĂŢII ISRAELITE DIN GALAŢI, עמוד 279 (ברומנית)
**טרנטולה ורודה מקסיקנית** (שם מדעי: *Brachypelma klaasi*) מין טרנטולה אנדמי למקסיקו, הנפוץ במדינת חליסקו ובסביבתה.

מאפיינים
--------

טרנטולה זו משתכנת באזורים עם תנאי אקלים שונים, לרבות יערות נשירים צחיחים, והיא שוכנת לרוב על הקרקע. היא מצויה בגבהים בני 200 עד 1,400 מטרים מעל פני הים. תפוצתה במקסיקו מתפרשת מן העיר טפיק במדינת נאיאריט בצפון עד העיירה חמלה (Chamela) במדינת חליסקו בדרום. אוכלוסייתה הגדולה ביותר מצויה בשמורה הביולוגית אשר בחמלה.

טרנטולה זו חיה ביערות טרופיים נשירים בגבהים בני 200 עד 1,400 מטרים מעל פני הים, שאדמתם חולית, ישרה ודלילה בבעלי חיים. מזג האוויר נתון לשינוי העונות, והוא נע מעונות רטובות במיוחד לעונות צחיחות ויבשות. משקעי הגשם השנתיים, העומדים על 707 מ"מ, יורדים בעיקר בין יוני לדצמבר, וסופות הוריקן הן מאורע שכיח. בעונה הגשומה עומדת הטמפרטורה הממוצעת על 32 מעלות צלזיוס, ובעונה היבשה על 29 מעלות צלזיוס.

המין מתאפיין בדו-צורתיות זוויגית, כלומר ישנם הבדלים פיזיים ניכרים בין הזכר לנקבה. הנקבה גדולה וכבדה מהזכר, כאשר גודלה נע בין 50 ל-75 מ"מ ומשקלה בין 19.7 ל-50 גרמים, בעוד הזכר שוקל 10 עד 45 גרמים. הגוף שחור ברובו ואזורים קטנים הם בצבע כתוב-צהבהב, למשל קצות הרגליים. הפרווה בחלקה האחורי אף היא כתומה-צהבהבה. על אף צבעוניותם, הם משתלבים היטב בסביבתם וקשה למדי להבחין בהם בסביבתם הטבעית.

בקרב מין זה ההתרבות נעשית לאחר תקופת חיזור שיוזם הזכר. ככל הנראה קולט הזכר רמיזות, כימיות או מוחשיות, שמותירה הנקבה ליד מאורתה בדמות חוטים שהיא טווה, כדי לאתרה כבת-זוג פוטנציאלית להתרבות. ההזדווגות, שיכולה לארוך בין 67 ל-196 שניות, נעשית לאחר שהזכר נתקל בחוטים אלה ומתופף עליהם ברגליו, כדי להודיע לנקבה על נוכחותו. הזדווגות קצרה יותר נצפתה בזוגות בהם הייתה הנקבה אגרסיבית, והזדווגות ארוכה יותר נצפתה במקרים אחרים. בשתיים מתוך שלוש תצפיות שנערכו על הזדווגויות במין זה, תקפה הנקבה את הזכר לאחר הזיווג, ואף הייתה עלולה להורגו אלמלא היו הצופים מתערבים.

לאחר הזיווג הולכת הנקבה למאורתה כדי להטיל את ביציה בשק ביצים שלרוב נאטם בעלים ובמשי. בתום הזיווג יש והזכר מותיר אף הוא משי ליד חוטי המשי בכניסה למאורתה של הנקבה, ייתכן כדי למנוע מזכרים אחרים להזדווג עם אותה נקבה, ואולי כחלק מתחרות בין הזכרים.

הנקבה מטילה את שק הביצים, המכיל בין 400 ל-800 ביצים, בין אפריל למאי, לפני היורה באזור מחייתה של טרנטולה זו. הנקבה שומרת על הביצים במשך שניים עד שלושה חודשים, עד לבקיעתן בחודשי יוני-יולי. העכבישים שנולדו ייוותרו במאורה שלושה שבועות נוספים, בטרם יעזבוה. הנקבה הופכת בשלה להזדווגות בגיל 3 עד 5 שנים, ותוחלת החיים שלה מגיעה עד 15 שנה. הזכרים הופכים בשלים מינית מהר יותר, ונהיים בשלים לזיווג כבר בגיל שנתיים עד 3 שנים.

קישורים חיצוניים
----------------

ויקישיתוף מדיה וקבצים בנושא **טרנטולה ורודה מקסיקנית** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ADW
* ARKive
* ITIS
* NCBI
* GBIF
 |

הערות שוליים
------------

1. ↑  טרנטולה ורודה מקסיקנית באתר הרשימה האדומה של IUCN
2. 1 2 3 4 5 6 7 8 9 10 11  ADW: Brachypelma klaasi
3. ↑  Yanez, M. A. Locht, R. Macias-Ordonez. 1999. **Courtship and mating behavior of Brachypelma klaasi (Aranea, Theraphosidae)**. The Journal of Arachnology, 27: 165-170.
**אוסטאודונטורניס** (שם מדעי: *Osteodontornis*; פירוש השם המדעי: "עוף בעל שיני-עצם") הוא סוג נכחד של עוף ימי קדום ממשפחת הפלאגאורניתיים אשר חי בתקופת המיוקן לפני 20-6 מיליון שנה ודאה מעל האוקיינוסים הפתוחים. המין היחיד בסוג נקרא על שם החוקר אליסון אור. מאובניו של עוף זה אולי היו קדומים יותר, החל מהאאוקן אך הממצאים לא ברורים.

הקרבה של עוף גדול בעל שיניים זה לא ברורה. בעבר סברו שהיה קרוב לחסידות ולשקנאים אך כיום רואים בו מין של דמוי תרנגול הקרוב לאווזאים.

עוף גדול זה התגלה בתצורות מונטריי (Monterey Formation) שבקליפורניה ותואר ב-1957. מאובנים נוספים נמצאו לאורך אזורים רבים, עד ליפן ולאורך כל האוקיינוס השקט, כך שהוא דאה כמו אלבטרוס והיה בעל תפוצה כלל-גאוגרפית. חלק מהמאובנים מזכירים מאוד את קרובו הפלאגורניס וקשה להבדיל ביניהם. מאובנים נוספים מוונצואלה ופרו אולי היו שייכים אליו.

זה היה העוף בעל מוטת הכנפיים כמעט הכי גדולה באורך 5.5-6 מטר ולגובה של 1.2 מטרים. עם זאת הארגנטוויס היה בעל כנפיים ארוכות יותר. אורך הראש הגיע ל-40 ס"מ והיה בעל מקור דק וארוך שהכיל שיני עצם בקצותיו. מראה המקור הזכיר מקור שקנאי ואולי היה לעוף שק מתחתיו לאחסן דגים ודיונונים והוא יכל לדאות כמו אלבטרוס במשך ימים רבים.

ראו גם
------

* פלאגורניס

קישורים חיצוניים
----------------

ויקישיתוף מדיה וקבצים בנושא **אוסטאודונטורניס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* GBIF
 |
**קרנליט** הוא מינרל, המהווה כלוריד ממוים של אשלגן ומגנזיום. קרנליט הוא מלח כפול שנוסחתו (KMgCl3·6(H2O. צבעו בדרך כלל לבן עד צהוב וטעמו מר. הקרנליט מהווה מקור חשוב להפקת אשלג.

הקרנליט הוא מינרל אוופוריטי והיגרוסקופי. הוא נוטה להתמוסס בקלות ולכן חייבים לאחסן דגימות שלו במכלים אטומים ללחות מהאוויר. המינרל הוא פלואורסצנטי (זוהר לאחר שקלט קרינה אולטרה סגולה), וצובע להבה שבה מחממים אותו לסגול בשל תכולת האשלגן שבו.

הקרנליט מתגבש יחד עם שורה של מינרלי אשלגן ומגנזיום אוואפוריטיים כגון: סילביט, קאיניט, פיקרומריט, פוליהליט וקיסריט. קרנליט הוא מינרל כלורידי כפול נדיר יחסית הנוצר רק בתנאי סביבה מיוחדים בהתאיידות מי ים או באגן שקיעה. את הקרנליט נוהגים לכרות הן בשל תכולת האשלגן והן בשל המגנזיום שבו.

מקומות בהם כורים קרנליט הם המרבצים האוואפוריטיים של קרלסבד בניו מקסיקו וב"אגן הפרדוקס" בקולורדו וביוטה, בסטראספורט בגרמניה ב"אגן פרם" ברוסיה וב"אגן ויליסטון" בססקצ'ואן שבקנדה. מרבצים אלו נוצרו מתקופת הדבון ועד תקופת הפרם. לעומת זאת ישראל וירדן מייצרות אשלג מים המלח תוך שימוש בבריכות אידוי בהן מגדילים את ריכוז התמלחת. במפעלי ים המלח שואבים את התמלחת המרוכזת למפעל סמוך, שבו מפרידים מגנזיום כלורי לאשלגן כלורי לשם ייצור דשנים אשלגניים, ולהפקת מגנזיום. אשלגן הוא אומנם יסוד נפוץ אך רוב המופעים שלו בטבע הם כחלק ממינרלים בלתי מסיסים כדוגמת פצלת השדה. כדי להפריד את האשלגן מיוני המתכות האחרים, ולאפשר את השימוש בו כדשן אשלגני, הוא חייב להתמוסס במים והמלחים דוגמת הקרנליט והסילביט מתאימים לדרישה זו.

התיאור הראשון של קרנליט הוא משנת 1856 מהמקום בו נמצא לראשונה, סטראספורט (Strassfurt) שבסקסוניה-אנהלט שבגרמניה. המינרל קרוי על שמו של מהנדס המכרות הפרוסי **רודולף פון קרנל** (Rudolph von Carnall‏ 1874-1804).

קישורים חיצוניים
----------------

ויקישיתוף מדיה וקבצים בנושא **קרנליט** בוויקישיתוף
* אתר Mindat הכולל מידע על מקומות בעולם בו מוצאים את המינרל
* אתר Webmineral
* אתר Mineral galleries
* קרנליט, באתר אנציקלופדיה בריטניקה (באנגלית)

הערות שוליים
------------

1. ↑  תוצר של התאיידות
2. ↑  סופח לחות מהאוויר שסביבו

|  |  |
| --- | --- |
| בקרת זהויות עריכת הנתון בוויקינתונים | 
* GND: 4360105-4

 |
**אשר אזר** (כ"ז באדר ב' ה'תרפ"א, 6 באפריל 1921 – א' בחשוון ה'תשמ"ה, 27 באוקטובר 1984) היה ראש עיריית אילת מ-1967 עד 1973.

ביוגרפיה
--------

נולד בסאטו מארה שברומניה לאביו חיים רוט ולאמו רבקה בת שמואל שינפלר. למד בחדר מסורתי ובתיכון.

בשנת 1938 עלה לארץ. התגייס ל"הגנה" והיה ממייסדי קיבוץ ניצנים. לאחר נפילת הקיבוץ במלחמת העצמאות נלקח בשבי המצרי, שבו שהה כתשעה חודשים, עד לשחרורו במרץ 1949 בעקבות הסכמי שביתת הנשק. לאחר שחרורו, החל לשמש כמזכיר וגזבר של המועצה המקומית יקנעם (שהורכבה אז מהמושבה יקנעם ומעיירת העולים שהיום נקראת יקנעם עילית). בשנת 1945 נישא לחוה שוורץ. לזוג נולדו שני בנים. בהמשך חייו, היה פעיל בסיעת העובד הציוני, והתמודד מטעמה לוועידת ההסתדרות ב-1959.

בשנת 1957 החל לעבוד במחלקת הדרכה וביקורת במשרד הפנים.

### בעיריית אילת

בשנת 1959 נשלח לאילת מתוקף תפקידו, כדי לעזור לעיריית אילת להשתקם לאחר פרשת מעילות שפקדה אותה. הוא עבר להתגורר בעיר והתמנה לגזבר העירייה. לקראת הבחירות לרשויות המקומיות שנערכו בשנת 1965 שובץ במקום הרביעי ברשימת המערך למועצת העיר ונבחר למועצת העיר. הוא נבחר לסגן ראש העיר. ב-אוגוסט 1967 הודיע ראש העיר יוסף (יוסקה) לוי על התפטרותו, ומועצת העיר בחרה פה אחד באזר לכהן במקומו כראש העיר. בראשית כהונתו הוקם בית החולים יוספטל. בבחירות של 1969 נבחר שוב בראש סיעת המערך. לקראת הבחירות של שנת 1973 הודיע כי לא ירוץ שוב לעירייה. ב-1974 עבר עם משפחתו לבאר שבע, שם גר עד לפטירתו.

ב-27 באוקטובר 1984 (א' בחשוון ה'תשמ"ה) הלך לעולמו, לאחר מחלה ממושכת. נקבר למחרת בבית העלמין הישן בבאר שבע.

קישורים חיצוניים
----------------

* דוד תדהר (עורך), "אשר אזר (רוט)", באנציקלופדיה לחלוצי הישוב ובוניו, כרך יט (1971), עמ' 5646
* נעמי בן-גור, ראיון עם ראש עיריית אילת אשר אזר, למרחב, 11 במרץ 1971.
* תמונות ופרטי ארכיון, מאתר "אילת עירי".

הערות שוליים
------------

1. ↑  שבויינו חוזרים ממצרים, חרות 8 במרץ 1949.
2. ↑  העובד הציוני - (הסיעה הפרוגרסיבית), למרחב, 5 בדצמבר 1959.
3. ↑  ילקוט הפרסומים 1231, עמ' 318
4. ↑  יאיר שטרן, חילופי משמרות באילת - בלי הדחות ובלי סערות, מעריב, 22 באוגוסט 1967
5. ↑  אשר אזר - ראש עיריית אילת, הצופה, 14 באוגוסט 1967.
6. ↑  ילקוט הפרסומים 1577 עמ' 539.
7. ↑  ברוך מאירי, ראש עירית אילת: לא ארוץ לקאדנציה נוספת, מעריב, 26 באוקטובר 1972.
8. ↑  נפטר אשר אזר, מעריב, 29 באוקטובר 1984

| ראשי עיריית אילת |
| --- |
| 

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| אבי זכאי | חנוך ננר | יוסקה לוי | אשר אזר | גדי כץ | רפי הוכמן | גבי קדוש | מאיר יצחק-הלוי | אלי לנקרי |  |
| מ-1949 | מ-1951 | מ-1959 | מ-1967 | מ-1973 | מ-1983 | מ-1993 | מ-2003 | מ-2021 |  |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007303174405171
* ISNI: 0000 0001 0796 1099
* VIAF: 160520205
* WorldCat (עם VIAF): 160520205

 |
**בית הקברות החדש בבלגרד** (בסרבית: **Ново гробље у Београду**) הוא בית הקברות המרכזי של בלגרד בירת סרביה ומשרת את אוכלוסיית כל בני הדתות שבעיר.

היסטוריה
--------

האתר נבנה ב-1886 והיה בית הקברות המתוכן הראשון בסרביה. הוא החליף את בית הקברות הישן שהפריע לפיתוח עירוני, והיה צר מלהכיל את צורכי הקבורות השונות בשל הגידול המואץ באוכלוסיית בלגרד. עד ל-1927 הושלם פינויו של בית העלמין הישן. בית הקברות החדש הוא קומפלקס המכיל בית קברות צבאי, חלקת גדולי האומה הסרבית ובית עלמין יהודי. ב-1983, הכריזה האספה הלאומית הסרבית על בית הקברות כאתר מורשת סרבי.

### בתי העלמין היהודיים

 ערך מורחב – **יהדות בלגרד**  

ב-1888 נחנכו ברחוב מִייֶה קוֹבָאצֶ'בִיץ' (בסרבית לטינית: Mije Kovačevića) שני בתי עלמין עבור יהודי בלגרד, האחד אשכנזי והשני ספרדי והם ניצבו בשני צידי הרחוב. בית העלמין הספרדי הוא גדול יותר, ונכון לראשית המאה ה-21 היה מתוחזק והכיתוב על המצבות היה בעברית, בלאדינו ובסרבית. בבית העלמין האשכנזי נמצאות 200 מצבות שהכיתוב עליהן הוא בעברית, בסרבית, בהונגרית ובגרמנית. ב-1925 סופחו שני בתי העלמין לשטח בית הקברות החדש. באמצע שנות ה-20 של המאה ה-20 הוקמה בשטח בית העלמין אנדרטה לזכר 132 יהודי בלגרד שנפלו במלחמות סרביה ממלחמת הבלקן הראשונה ועד מלחמת העולם הראשונה. ב-1928 הועברו מצבות רבני הקהילה מבית העלמין הישן לבית העלמין החדש. בבית העלמין קיימת גניזה בה הוחל ב-1894 ועבורה נקבעה מצבה ב-1931. בבית העלמין קיימת גם אנדרטה לזכר קרבנות קלאדובו-שאבאץ.

קישורים חיצוניים
----------------

ויקישיתוף מדיה וקבצים בנושא **בית הקברות החדש בבלגרד** בוויקישיתוף
* אתר האינטרנט הרשמי של בית הקברות החדש בבלגרד

הערות שוליים
------------

1. ↑  יהדות בלגרד, באתר jewish cemetery project (באנגלית).
2. ↑  **הקהילה היהודית בבלגרד, בתי העלמין בק"ק בילוגראדו**, בתוך: צבי לוקר (עורך), פנקס הקהילות - יוגוסלאוויה, הוצאת יד ושם, 1988, עמודים 64-63.
3. ↑  ג'ני לבל, **עד הפתרון הסופי, היהודים בבלגראד 1541–1942**, הוצאת הקיבוץ המאוחד, 2006, עמודים 233-224.
4. ↑  Faces of Time in the Belgrade Jewish cemetery: a crowded "House of the Living", באתר jewish-heritage-europe.eu (באנגלית).

|  |  |
| --- | --- |
| בקרת זהויות עריכת הנתון בוויקינתונים | 
* LCCN: n2004033674
* SUDOC: 135444330
* VIAF: 264905007
* WorldCat: lccn-n2004033674

 |
**אשף נגישות** הוא כלי המובנה במערכת ההפעלה של המחשב. תפקידו הוא להקל את השימוש בכלל כלי הנגישות (התאמה בעבור אנשים עם לקות) המובנים במערכת ההפעלה. מעבר לסיוע שהאשף נותן לאנשים עם לקויות, הוא מקל את הערכת העמידה בתקני נגישות המוכתבת על ידי חוקים ותקנות של ארגונים שונים. לדוגמה, החוק המכונה Telecommunication Act (1984) המכתיב את תנאי נגישות המחשבים המותרים לקנייה בידי מוסדות ממשלתיים אמריקניים.

מבנה כללי
---------

אשף נגישות פשוט יכול להיות תיקיית מחשב עם צלמיות קיצורי דרך לכלי הנגישות המובנים במחשב או תיבת דו-שיח עם הסברים ומתגי הפעלה לכלים אלה. אשף מסובך יותר עשוי להיות תיקייה המכילה צלמיות קיצור דרך לתיבות דו-שיח ולכלים עצמם ותת תיקיות המכילות גם הן צלמיות קיצורי דרך לתיבות דו-שיח ולכלים עצמם. במקרה שיש באשף מספר תת-תיקיות או מספר תיבות דו-שיח, הן מאגדות את הגישה לכלי הנגישות או לפי סוג הלקות של המשתמש הפוטנציאלי (למשל, תיקייה אחת עבור כבדי ראייה, אחרת עבור כבדי שמיעה וכיוצא בזה) או לפי החלקים של המחשב שאת פעולתם הם משנים (תיבת דו-שיח אחת עבור שינויים בתצוגת המסך, שנייה עבור שינויים בתפקוד המקלדת, שלישית עבור העכבר, רביעית עבור כרטיס הקול וכיוצא בזה).

על פי רוב אשף הנגישות לא יאפשר גישה לכל כלי הנגישות המובנים במערכת ההפעלה אלא רק לקבוצה גדולה מתוכם. לדוגמה, אשפי הנגישות של מערכות ההפעלה Windows אינם מכילים גישה נוחה למכוונן הרזולוציה (הפרדה, גודל תמונה) של המסך, למרות שההגדלה עבור כבדי ראייה בעזרת מכוון זה, עשויה להיות נוחה יותר מהשימוש בתוכנת ההגדלה המובנת שהאשף מפנה אליה. 

האשף לא מפנה את המשתמש אל כל כלי הנגישות. 

סיבה אפשרית אחת היא שלא כל כלי הנגישות עוצבו בכוונה תחילה ככלי נגישות (כלים לייעול שימוש על ידי אנשים עם לקות). חלק מהכלים האלה עוצבו למטרות אחרות ובדיעבד התגלו כמועילים גם לנגישות. על כן היצרן לא היה מודע להיותם כלי נגישות כאשר הוא סידר את אשף הנגישות. 

סיבה אפשרית אחרת היא שמבין שני כלי נגישות מובנים בעלי פעולה דומה, היצרן עשוי להעדיף דווקא כלי אחד.
מצודת טונג צ'ונג
**מצודת טונג צ'ונג** (בסינית: 東涌古城 או 東涌堡 ולעיתים 東涌炮台, באנגלית: **Tung Chung Fort**) היא מצודה הממוקמת בטונג צ'ונג שבאי לנטאו, בטריטוריות החדשות של הונג קונג.

המצודה ממוקמת בסמוך לדרך טונג צ'ונג, בין הכפרים שאונג לינג פיי (上嶺皮) והא לינג פיי (下嶺皮).

המצודה הוקמה בין השנים 1174–1189 בתקופת שושלת סונג הדרומית. באותה תקופה נהגו מבריחים שפעלו באזור להבריח מלח מהאי לאזור גואנגג'ואו (קנטון). החלטת הממשלה להפסיק את פעולות ההברחה והתקיפות כנגד כוחות השיטור באזור הביא לשליחת צבא בראשות המלך לאוק צ'ין (經略錢) במטרה להילחם במבריחים. על מנת למנוע את המשך ההברחות הוקמה המצודה והוצבו בה 300 חיילים. לאחר מספר שנות רגיעה הוחזרו החיילים מהמצודה.

בתקופת שושלת צ'ינג הפך האי לנטאו למרכז של שודדי ים. שודד הים צ'אונג פו צאי השתלט על מפרץ טונג צ'ונג והשתמש במצודה כבסיסו. כוחות הצבא הסיני נשלחו לכבוש את המצודה, ובשנת 1832 הוצב כוח צבאי במצודה על מנת לשלוט באזור ולעצור את שודדי הים. בשנת 1898 עם החכרת הטריטוריות החדשות לבריטניה כחלק ממושבת הונג קונג, פונתה המצודה.

במהלך מלחמת העולם השנייה שימשה המצודה כבסיס עבור הצבא היפני. לאחר המלחמה שימשה המצודה כתחנת משטרה ולאחר מכן כמכללה. כיום משמשת המצודה כבית ספר.

בשנת 1979 הוכרזה המצודה כאתר היסטורי, ושופצה בשנת 1988.

ראו גם
------

* מצודת פאן לאו

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **מצודת טונג צ'ונג** |

* אתר האינטרנט הרשמי של מצודת טונג צ'ונג
**דובר הקרמלין** הוא **מזכיר העיתונות של נשיא רוסיה** (ברוסית: **Пресс-Секретарь Президента Российской Федерации**) ומשמש כדוברו של נשיא רוסיה. תפקיד זה נחשב לאחד הבכירים ביותר בצוות העובדים של הקרמלין.

סמכויות
-------

תפקידו העיקרי של הדובר הוא הצגת סדר יומו ועמדת של הנשיא בפני התקשורת, כמו גם ארגון מסיבות עיתונאים נשיאותיות. המידע הנמסר לתקשורת כולל תקציר של סדר היום של הנשיא, עם מי נפגש הנשיא באותו יום ועמדת הקרמלין בנוגע לאירועים שונים.

דובר הקרמלין אחראי להפקת אירועי תקשורת של שו"ת ומסיבות עיתונאים שנתיים של הנשיא המשודרים בשידור חי בטלוויזיה.

מזכירי העיתונות הנשיאותיים מתפקדים כשופר ההסברה של הנשיא הרוסי.

דוברי הקרמלין לדורותיהם
-----------------------

| שנים | דובר | תחת הנשיא |
| --- | --- | --- |
| 1991–1992 | פאבל וושצ'אנוב | בוריס ילצין |
| 1992-1995 | ויאצ'סלב קוסטיקוב |
| 1995-1996 | סרגיי מדבדב |
| 1996-1997 | סרגיי יאסטרז'מבסקי |
| 1998–2000 | דמיטרי יאקושין |
| 2000-2008 | אלכסיי גרומוב | ולדימיר פוטין |
| 2008-2012 | נטליה טימאקובה | דמיטרי מדבדב |
| 2012 ואילך | דמיטרי פסקוב | ולדימיר פוטין |
|
|

ראו גם
------

* דובר הבית הלבן
* דובר ראש הממשלה (ישראל)
* תא כתבי הקרמלין

קישורים חיצוניים
----------------

* 

* אתר האינטרנט הרשמי של דובר הקרמלין
* הדף הרשמי באתר נשיא רוסיה
* הודעות שוטפות של הדובר באתר הקרמלין
גנרל **גאורג פייפר** (בגרמנית: **Georg Pfeiffer**;‏ 5 במאי 1890 – 28 ביוני 1944) היה מפקד בוורמאכט שפיקד על כוחות במלחמת העולם השנייה.

ביוגרפיה
--------

### קריירה מוקדמת

פייפר נולד ב-5 במאי 1890 בונדסן, שהשתייכה לקיסרות הגרמנית, לקרל פייפר, שהיה מנהל מפעל סוכר, ולאנה לבית ברנדאל. בשנת 1908 התגייס פייפר לצבא הגרמני הקיסרי, והצטרף לרגימנט הארטילריה ה-4 (מגדבורג), ובשנת 1912 הועבר לרגימנט הארטילריה ה-20 (לאוונבורג), עמו לחם במלחמת העולם הראשונה. ב-25 בפברואר 1915 הועלה לדרגת אובר לוטננט, וב-27 בינואר 1918 הועלה לדרגת האופטמן. על פעולותיו בקרבות קיבל את עיטורי צלב הברזל דרגה שנייה, וצלב הכבוד של מלחמת העולם 1914/1918.

לאחר המלחמה פרש פייפר מהצבא, והצטרף למשטרת הביטחון בבראונשווייג, שם מילא תפקידי פיקוד ומטה. בתחילת שנות ה-30 הוא הועלה לדרגת אוברסט לוטננט, ומונה לראש מטה המחוז הצפוני של המשטרה. ב-1 באוקטובר 1935 הוא הצטרף לוורמאכט, ומונה למפקד רגימנט הארטילריה הכבדה ה-64 בברסלאו. ב-1 באוגוסט 1936 הוא הועלה לדרגת אוברסט, וב-1 באוגוסט 1937 הוא מונה למפקד רגימנט הארטילריה ה-23 בפוטסדאם.

### מלחמת העולם השנייה

בפרוץ המלחמה פיקד פייפר על רגימנט הארטילריה ה-23, ולחם עמו במהלך המערכה בפולין כחלק מהדיוויזיה ה-23. ב-1 באוקטובר 1939 הוא מונה למפקד אגד הארטילריה ה-105, ולחם עמו במהלך המערכה על צרפת, וב-1 ביוני 1940 הוא הועלה לדרגת גנרל מיור. ב-1 בספטמבר 1940 הוא מונה למפקד הדיוויזיה ה-94, ובמהלך מבצע ברברוסה לחם עם הדיוויזיה שבפיקודו בתחילה בעתודת הOKH כחלק מהקורפוס הממונע ה-40 במסגרת הארמייה השנייה, ולאחר מכן תחת פיקוד הארמייה ה-17, עמה לחם בגזרה הדרומית. ב-1 ביוני 1942 הוא הועלה לדרגת גנרל לוטננט, ובמהלך מבצע מקרה כחול הוא לחם עם הדיוויזיה בתחילה כחלק מהארמייה ה-17, ולאחר מכן כחלק מארמיית הפאנצר הרביעית. בהמשך לחמה הדיוויזיה כחלק מהארמייה השישית בקרב סטלינגרד, וב-11 בדצמבר 1942 הוא הוטס אל מחוץ לכיס סטלינגרד, ומונה במקביל גם למפקד הדיוויזיה ה-306. פייפר לחם עם כוחותיו במהלך מבצע סופת חורף כחלק מפלגת הארמייה הולידט, וב-16 בינואר 1943 הוענק לו עיטור צלב האבירים של צלב הברזל. ב-29 בינואר 1943 נכנעו שרידי הדיוויזיה ה-94 לכוחות הסובייטים, וב-1 במרץ אותה שנה הוא מונה להקים את הדיוויזיה מחדש. בדצמבר 1943 הועברה הדיוויזיה לאיטליה, שם לחמה כחלק מהארמיות העשירית וה-14, ובכלל זה בקרב מונטה קאסינו. ב-1 במאי 1944 הוא מונה למפקד הקורפוס ה-6, וב-20 במאי 1944 הוא הועלה לדרגת גנרל חיל התותחנים. פייפר פיקד על הקורפוס במהלך מבצע בגרטיון, וב-28 ביוני 1944 נהרג במתקפה אווירית במהלך מתקפת מוהילב.

קישורים חיצוניים
----------------

ויקישיתוף מדיה וקבצים בנושא **גאורג פייפר** בוויקישיתוף
* גאורג פייפר באתר lexikon-der-wehrmacht (בגרמנית)
סמל המיליציה (גמא)
כרזת גיוס למיליציה, אשר מדגישה את תפקידה בהתנגדות לקומוניזם
**המיליציה הצרפתית** (בצרפתית: **Milice Française**) הייתה המשטרה החשאית של צרפת של וישי.
המיליציה הצרפתית הוקמה ב-10 בינואר 1943, כאשר הגרמנים דרשו משלטונות וישי להקים גוף לוחם תוקפני נגד תנועת ההתנגדות הצרפתית. למיליציה קדם הגוף הצבאי של הימין הקיצוני בצרפת, "לגיון שירות הסדר" (Service d'ordre légionnaire;‏ S.O.L), שהוקם ביולי 1941 על ידי ז'וזף דארנן.

בראש המיליציה עמד רשמית פייר לאוואל, אך דארנן היה מפקדהּ בפועל, והוענקה לו דרגת שטורמבאנפיהרר (רב-סרן) בוואפן אס אס.

המיליציה לחמה באכזריות, תוך שימוש בעינויים, התנקשויות והוצאות להורג. כן נטלה המיליציה חלק בריכוז יהודי צרפת לשם שילוחם להשמדה. בין יתר פשעיה אחראית המיליציה לרצח שר הפנים לשעבר של צרפת, היהודי ז'ורז' מנדל, ב-7 ביולי 1944.

בשנת 1944 מנתה המיליציה יותר מ-35,000 חברים. לאחר הפלישה לנורמנדי, ועם התקדמות כוחות בנות הברית ללב צרפת נמלט ז'וזף דארנן ועמו שרידי המיליציה לגרמניה; בגרמניה מוזגו שרידי המיליציה עם דיוויזיית שרלמאן ונטלו חלק, תחת פיקוד הוואפן אס אס, בהגנת ברלין והבונקר של היטלר, בימיו האחרונים של הרייך השלישי, וחלקם נשלחו לאיטליה להילחם בפרטיזנים.

זמן קצר לאחר סיום המלחמה נלכד מפקד המיליציה ז'וזף דארנן על ידי כוחות בעלות הברית, הועמד לדין בצרפת, נדון למוות והוצא להורג ב-10 באוקטובר 1945.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **המיליציה הצרפתית** |

* מצעד של המיליציה הצרפתית, 1944מצעד של המיליציה הצרפתית, 1944
* חברי הרזיסטאנס נשבים בידי חיילי המיליציהחברי הרזיסטאנס נשבים בידי חיילי המיליציה

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007585516505171
* BnF: cb12017071v (data)
* GND: 4498924-6
* ISNI: 0000 0000 9591 9167
* LCCN: n97113864
* SUDOC: 028307917
* VIAF: 141537325
* WorldCat: lccn-n97113864

 |
ד"ר **יוהאן גאורג פרידריך קיסל** (בגרמנית: **Johann Georg Friedrich Kiessel**; ‏31 באוקטובר 1907, נירנברג, האימפריה הגרמנית – 30 בדצמבר 1950, בלגרד, הרפובליקה הפדרלית הסוציאליסטית של יוגוסלביה) היה משפטן וקצין גסטפו ואס אס בדרגת אובר-שטורמבאנפיהרר, אשר כיהן כסגן ראש המנהל האזרחי במנגנון הממשל הצבאי בסרביה בתקופת הכיבוש הנאצי, ונמנה עם האחראים להשמדת יהדות סרביה ובתוכה יהדות בלגרד. לאחר המלחמה הוסגר ליוגוסלביה, נשפט בעוון פשעי מלחמה, הורשע והוצא להורג.

קורות חייו
----------

גאורג קיסל נולד בנירנברג. הוא רכש השכלה אקדמית במדע המדינה ובמשפטים וב-1930 קיבל דוקטורט מאוניברסיטת ארלנגן-נירנברג. ב-1934 הצטרף למפלגה הנאצית ובאוקטובר 1935 הצטרף ל-אס אס.

במהלך מלחמת העולם השנייה הוצב במנגנון המנהל האזרחי בפריז ובהמשך, לאחר כיבוש יוגוסלביה מונה לסגן ראש המנהל האזרחי במנגנון הממשל הצבאי בסרביה, תחת האראלד טורנר. הוא הוצב בבלגרד וכיהן בתפקידו עד נובמבר 1942. נטל חלק מרכזי בהשמדת יהודי סרביה אם באמצעות הוצאתם להורג על ידי כיתות יורים או ברכישה והפעלה של משאיות גז להשמדת נשים וילדים, בעיקר באזור בלגרד. לאחר סיום תפקידו של טורנר, סיים גם קיסל את תפקידו ביוגוסלביה. בינואר 1943 הצטרף לוואפן אס אס ובאמצע 1944 הועבר למשרד הראשי לביטחון הרייך.

בדצמבר 1944 מונה לראש הגסטפו בבידגושץ', אך בינואר 1945 עם כיבוש האזור על ידי הצבא האדום, הועבר לברמן ומונה למפקד משטרת הביטחון המקומית. בהמשך, נפל בשבי כוחות הצבא הבריטי. הוא הוסגר ליוגוסלביה והועמד לדין על פשעי מלחמה. ב-7 במרץ 1947 נגזר דינו למוות, וב-30 בדצמבר 1950 הוא הוצא להורג בבלגרד בתלייה.

קישורים חיצוניים
----------------

* ולטר מנושק, השמדת היהודים בסרביה, באתר יד ושם
* יוסף קוגלר, שואת יהודי יוגוסלביה - סקירה היסטורית, באתר יד ושם.

הערות שוליים
------------

1. ↑  מנחם שלח (עורך), **תולדות השואה - יוגוסלביה**, הוצאת יד ושם, ירושלים, 1990, עמוד 47.
2. ↑  ג'ני לבל, **עד הפתרון הסופי, היהודים בבלגראד 1541–1942**, הוצאת הקיבוץ המאוחד, 2006, עמוד 334.

|  |  |
| --- | --- |
| בקרת זהויות עריכת הנתון בוויקינתונים | 
* GND: 125175736
* ISNI: 0000 0000 1869 9340
* VIAF: 30491064
* WorldCat: viaf-30491064

 |
**אוסטאס שאפווי** (**Eustace Chapuys**;‏ 1494 -1556) היה שגריר האימפריה הרומית הקדושה לאנגליה בתקופת שלטונו של הנרי השמיני, מלך אנגליה. דיווחיו מחצר המלוכה מהווים מקור ראשוני חשוב להתנהלות החצר, הדיפלומטיה של התקופה וליחסיו של הנרי עם נשותיו.

תולדות חייו
-----------

שאפווי נולד בסבויה והתחנך באוניברסיטת טורינו. החל מ-1507 ולפחות במשך שמונה שנים שהה באוניברסיטה זו. ב-1517 היה בעל תפקיד רשמי בדיוקסיה של ז'נבה ושירת, בין היתר, את שארל השלישי, דוכס בורבון. ב-1527 נכנס לשירותו של קרל החמישי, קיסר האימפריה הרומית הקדושה. בספטמבר 1529 הגיע ללונדון כשגריר האימפריה הרומית הקדושה. הוא נשאר כשגריר-תושב עד מאי 1545 (פרט לתקופה קצרה בין מרץ 1539 לספטמבר 1540 בה שהה באנטוורפן).

בזכות השכלתו המשפטית ניהל שאפווי את ההגנה של המלכה קתרין מאראגון שהייתה גם דודתו של קרל החמישי, ממנה ביקש הנרי השמיני להתגרש. לאחר שנכשלה משימתו והנרי נשא לאשה את אן בולין, כינה אותה שאפווי בדיווחיו זונה ופילגש. הוא המשיך לתעד בדיווחיו את נישואי הנרי השמיני לג'יין סימור, אן מקליווס, קתרין הווארד וקתרין פאר. מבחינה פילוסופית נמשך שאפווי אל ההומניזם והכיר אישית את תומאס מור ואת ארסמוס מרוטרדם.

לאחר שהוחזר מאנגליה, לפי בקשתו, התגורר בלוון ויסד שם בית ספר. בין השנים 1547–1549 נקרא לשוב ולייעץ לקיסר בנוגע להצעת נישואיו של יורש העצר, פליפה למרי הראשונה, מלכת אנגליה. שאפווי סבר שג'ון דאדלי, דוכס נורת'מברלנד, לעולם לא יסכים לשידוך זה.

בתרבות
------

שאפווי מופיע בתור דמות במחזהו של ויליאם שייקספיר "הנרי השמיני" בו הוא נקרא בשמו הלטיני קפוקיוס *Capucius*.

הוא מופיע כדמות ראשית במחזה "אדם לכל עת" מאת רוברט בולט, אך דמותו אינה מופיעה בסרט הקולנוע בשם זה שנעשה על פי המחזה.

כמו כן הוא מופיע כדמות בסדרות הטלוויזיה "שושלת טיודור" ו"וולף הול" (בה מגלם אותו השחקן מתייה אמלריק).

קישורים חיצוניים
----------------

* ביוגרפיה (באנגלית)
* שאפווי ב"תיקי אן בולין" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb12432016m (data)
* GND: 104967703X
* ISNI: 0000 0003 6683 5484
* LCCN: nb2015015381
* SUDOC: 033456461
* VIAF: 229692087
* WorldCat: lccn-nb2015015381

 |
**אנדרטת מִשֶבֶר לתקווה** היא אנדרטה הניצבת ביער המגינים שבקרבת לטרון. היא מנציחה את שמותיהם של 436 לוחמים, אנשי נצר אחרון - שהיו שריד אחרון למשפחתם שנספתה בשואה ונפלו בקרבות מלחמת העצמאות.

האנדרטה
-------

האנדרטה ממוקמת בשטח פתוח בסמוך לשוליו של יער המגינים. היא הוקמה בנקודה הצופה אל עמק איילון ולטרון, שדות קרב שבהם נפלו חיילי צה"ל ניצולי שואה רבים.

במרכז האנדרטה ניצב עץ זית, ששלושה סלעים טבעיים זקופים סדורים ברווחים שווים על גבי מעגל דמיוני העובר סביבו. בין שלושת הסלעים לבין גזע העץ הוצבו לוחות אבן חלקים שעל גבי צידי כל אחד מהם נחרתו שמות החללים. השמות מסודרים בקבוצות לפי ארצות מוצאם של הנופלים. העץ הצומח ממרכזה של האנדרטה וכביכול מתוך האבן מיועד לבטא תקווה לעתיד. מעגל רחב של אבנים לבנות מקיף את האנדרטה.

בקו העצים בקרבת האנדרטה מוצב שלט ועליו הסבר על אודותיה בעברית, אנגלית וספרדית.

האנדרטה הוקמה על ידי קרן קיימת לישראל ביוזמתו של יהודה שטרנפלד, ניצול השואה שלחם במלחמת העצמאות. היא תוכננה על ידי הפסל נתן סאס ונחנכה בשנת 2001.

ראו גם
------

* אנדרטת נצר אחרון

קישורים חיצוניים
----------------

ויקישיתוף מדיה וקבצים בנושא **אנדרטת משבר לתקווה** בוויקישיתוף
* האנדרטה, באתר יזכור

הערות שוליים
------------

1. ↑  יהודה שטרנפלד באתר יד ושם
**כלב ים מזוקן** (שם מדעי: *Erignathus barbatus*) הוא מין של כלב ים בינוני והיחיד בסוג *Erignathus*, המצוי באזור האוקיינוס הארקטי. לכלב ים זה שפם גדול ועשיר המגיע עד ללסת התחתונה ומשווה לה צורת זקן, מה שנתן לו את שמו.

הם ניזונים ממבחר יצורים החיים על קרקעית האוקיינוס, כמו דיונונים, צדפות ודגים והשפם שלהם עוזר להם לגשש אחרי הטרף. הבוגרים נוטים שלא לצלול לעומק של יותר מ-300 מ', אך הצעירים יכולים לצלול עד עומק 450 מ', לאזורים הרבה יותר עמוקים.

הם עצמם נטרפים על ידי דובי הקוטב, אורקה ולעיתים נדירות גם ניבתנים יטרפו גורים. הם גם ניצודים על ידי שבטי האינואיטים של החופים הארקטיים, אשר צדים את כלבי הים גם בשביל שומנם ועורם הקשה, ממנו הם מייצרים נעליים, שוטים, רתמות לכלבי השלג ולבניית סירות, סירת Umiak ובקיץ גם אוהלים.

יש לכלב ים זה שני תת-מינים, אך הם אינם נתמכים על ידי נתונים מולקולריים ויש מדענים המערערים על קיומם:

* *Erignathus barbatus barbatus*
* *Erignathus barbatus nautica*

מאפיינים
--------

כלב הים המזוקן מגיע לאורך 2.1-2.7 מ' ולמשקל 200-430 ק"ג. הנקבות גדולות מהזכרים.

לכלב ים זה סנפירים מרובעים, וזיפי שפם עבים ומרובים הגולשים עד ללסתו התחתונה. צבעם של הבוגרים הם אפרפר-חום ומאחורה יותר כהים, עם כמה כתמים על הגב ולעיתים רחוקות יש להם גם כתמים כהים על צידי הגוף. לעיתים הפנים והצוואר בצבעי חום אדמדמים. הגורים לעומתם, נולדים בצבעי אפור-חום ומנוקדים בכתמים לבנים על גבם וראשם. תכולת השומן בגוף שלהם מגיעה ל-30 עד 40%.

כלב ים זה וכלבי הים הנזירים הם היחידים בכלבי הים בהם לנקבה 2 פטמות.

רבייה
-----

הנקבות ממליטות באביב (באזור אפריל-מאי) על קרחונים צפים בימים רדודים, גורים שמשקלם 30-40 ק"ג. הגורים צוללים לראשונה כמה שעות מלידתם ונעשים מיומנים במהירות. האמהות מטפלות בגורים 18-24 יום עד גמילתם, אז הגורים שוקלים בערך 100 ק"ג.

* 
* 
*

קישורים חיצוניים
----------------

ויקישיתוף מדיה וקבצים בנושא **כלב ים מזוקן** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* ADW
* ARKive
* ITIS
* NCBI
* GBIF
 |

* כלב ים מזוקן, באתר אנציקלופדיה בריטניקה (באנגלית)

הערות שוליים
------------

1. ↑  כלב ים מזוקן באתר הרשימה האדומה של IUCN

| טורפים ימיים (דמויי-טורפים ימיים) |
| --- |
| אוטריואידה |
| ניבתניים | ניבתן (סוג ומין יחיד) | 
 |
| אוטריים | 

|  |  |
| --- | --- |
| דובי ים | דוב ים צפוני • דוב ים (דוב ים דרום-אמריקני • דוב ים ניו זילנדי • דוב ים גלאפגוס • דוב ים אנטארקטי • דוב ים חואן פרננדס • דוב ים איוני • דוב ים גואדלופה • דוב ים תת-אנטארקטי) |
| אריות ים | אריה ים שטלר • אריה ים אוסטרלי • אריה ים דרום-אמריקני • אריה ים ניו זילנדי • אריה ים מצוי (אריה ים קליפורני • אריה ים גלאפגוס) |

 |
| כלבי ים |
| מונכיים | 

|  |  |
| --- | --- |
| פיל ים | פיל ים צפוני • פיל ים דרומי |
| כלבי ים לובודונים | כלב ים נמרי • כלב ים ודל • לובודון הסרטנים • כלב ים רוס |
| כלבי ים נזיריים | כלב ים נזירי (כלב ים נזירי הוואי) • כלב ים נזירי מצוי |

 |
| פוקיים | 

|  |  |
| --- | --- |
| כלב ים כובעי (סוג ומין יחיד) | כלב ים כובעי |
| כלב ים מזוקן (סוג ומין יחיד) | כלב ים מזוקן |
| פוקה | פוקה מנוקדת • פוקת המפרץ |
| פוסה | פוסה כספיאנית • פוסה טבעתית • פוסה באיקלית |
| כלב ים נבלי (סוג ומין יחיד) | כלב ים נבלי |
| כלב ים משורטט (סוג ומין יחיד) | כלב ים משורטט |
| כלב ים אפור (סוג ומין יחיד) | כלב ים אפור |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007282411505171

 |
כלבים במצעד צבאי בכיכר האדומה במוסקבה, 1 במאי 1938
**כלב נגד טנקים** הוא כלב שנרתם לחומרי נפץ ואומן לרוץ תחת טנקי אויב. כאשר הכלב הגיע ליעדו, חומרי הנפץ התפוצצו.

הסובייטים אימנו כלבים אלו באמצעות הנחת מזון מתחת לטנקים. הכלבים הופעלו על ידי ברית המועצות במהלך מלחמת העולם השנייה כנגד טנקים גרמניים, אך היות שבאימונים נעשה שימוש בטנקים סובייטים, אשר בשונה מהטנקים הגרמניים פעלו על דיזל ולא על בנזין, הכלבים העדיפו לרוץ דווקא אל מתחת לטנקים הסובייטיים, אשר נדפו ריח דיזל ולא אל טנקי האויב. למעשה, הכלבים אף לא גילו התלהבות לרוץ לכיוון טנקים פעילים כלל. כך הפכו הכלבים הללו לקטלניים עבור שני הצדדים שבשדה הקרב. 

הצבא הגרמני למד את השימוש בכלבים נגד טנקים (Hundeminen) ובחזית המזרחית כלבים נורו מיד, בטענה שהם נגועים בכלבת. כתוצאה מכך התמעטו הכלבים ונמצאו בצמצום, דבר שהפך את השימוש בכלבים כנשק מפתיע לסביר אף פחות.

השימוש בכלבים נגד טנקים הופסק סופית בשנת 1942, לאחר שהכלבים אילצו דיוויזיית טנקים סובייטית שלמות לסגת. לפי הנתונים הסובייטים, הושמדו במהלך המלחמה כ-300 טנקי אויב באמצעות כלבים נגד טנקים. לפי אותם נתונים, בקרב קורסק לבדו הושמדו בדרך זו 12 טנקים גרמניים.

ראו גם
------

* בעלי חיים בשירות כוחות הביטחון
* דולפין לוחם
**צֶ'זָארֶה בּוּרָלִי-פוֹרְטִי** (באיטלקית: **Cesare Burali-Forti**;‏ 23 באוגוסט 1861, ארצו, איטליה - 21 בינואר 1931, טורינו, איטליה) היה מתמטיקאי איטלקי.

קורות חייו
----------

בורלי-פורטי נולד בעיר ארצו ולמד באוניברסיטת פיזה עד 1884. מייד לאחר מכן לימד בבית ספר. בשנת 1887 עבר לטורינו, שם התמנה למורה באקדמיה צבאית. בורלי-פורטי לימד שם גאומטריה פרויקטיבית עד סוף ימי חייו.

בעקבות תמיכתו הנלהבת בשימוש בוקטורים לא הוצעה לו משרת הוראה באוניברסיטה. באותם הימים השימוש בווקטורים עורר התנגדות רבה. לרוע מזלו, דעות אלו היו מקובלות ביותר אצל ועדת הדוקטורט שלו והוא נכשל בקבלת התואר ולא ניסה להשיג אותו שוב.

בין השנים 1893 ועד ל 1894 הוא נתן הרצאות בלתי רשמיות בלוגיקה מתמטית באוניברסיטת טורינו. לאחר הקורס הרצאותיו נאספו לספר ובורלי-פורטי הציג עותק שלו לאקדמיה למדע של טורינו ביוני 1894.

בורלי-פורטי היה לעוזרו של המתמטיקאי ג'וזפה פאנו בטורינו מ-1894 ועד ל-1896. בזמן הזה הוא ניסח את הפרדוקס של בורלי-פורטי אותו הציג בשנת 1897.

הכנס המתמטי הראשון התקיים בציריך מה-9 באוגוסט ועד ל-11 באוגוסט 1897. בורלי-פורטי השתתף בכנס והציג את המאמר *The postulates for the geometry of Euclid and of Lobachevsky*.

בורלי-פורטי היה מתמטיקאי פורה ופרסם למעלה מ-200 מאמרים, ומלבד זאת התעניין מאוד בהוראת מתמטיקה. הוא הצטרף לאגודת מת'סיס בין השנים 1897–1898.

קישורים חיצוניים
----------------

ויקישיתוף מדיה וקבצים בנושא **צ'זארה בורלי-פורטי** בוויקישיתוף

* צ'זארה בורלי-פורטי, באתר פרויקט הגנאלוגיה במתמטיקה
* צ'זארה בורלי-פורטי, באתר MacTutor (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007272027805171
* BNE: XX1213803
* BnF: cb12391729q (data)
* CANTIC: a12391815
* CiNii: DA19277757
* GND: 1233898647
* ICCU: LIAV106259
* ISNI: 0000 0001 0912 3478
* LCCN: n84804854
* MGP: 257809
* NKC: mub2013783245
* NTA: 130272272
* RERO: 02-A003057425
* SELIBR: 264392
* SUDOC: 033006180
* VIAF: 69013177
* WorldCat: lccn-n84804854

 |
**צ'חאלתָה** (בגאורגית: **ჩხალთა**, באבחזית: **Чҳалҭа**) הוא כפר באבחזיה גאורגיה והיישוב הגדול ביותר בקודורי עילית ובירת המחוז הגאורגי אבחזיה עילית.

הכפר שוכן על גדות הנהר שנקרא אף הוא באותו שם למרגלות רכס צ'חאלתה. המעבר היחיד לכפר עובר דרך מערה עמוקה ואפשר לעבור בדרך רק בעזרת סוסים או רכב שטח. שמונה חודשים במהלך השנה הדרך לכפר מכוסה שלג וניתן להגיע אליה רק בעזרת הליקופטרים. האזור בכללו הוא אזור רגיש לרעידות אדמה. רעידת האדמה האחרונה התרחשה ב-16 ביולי 1963 והייתה בגובה 6.4 בסולם ריכטר.

היסטוריה
--------

לפני שנכבשה באוגוסט 2008 על ידי הבדלנים האבחזים נשלט אזור עמק קודורי כולו על ידי הממשל הגאורגי כולל הכפר צ'חאלתה. לאחר משבר קודורי מיולי 2006 פוזרה מיליציית מונאדירה הגאורגית ששלטה באזור והנשיא הגאורגי, מיכאיל סאקשווילי, החליט לקרוא לאזור היחיד מאבחזיה שהיה באותה תקופה בשליטה הממשל הגאורגי, אבחזיה עילית. יתר שיטחי אבחזיה נכבשו על ידי הבדלנים האבחזים במהלך מלחמת אבחזיה, 1992-1993. בספטמבר 2006, הועבר הממשל הגולה של אבחזיה שישב בטביליסי לכפר צ'חאלתה. אולם מצב זה השתנה עם פלישת רוסיה לקודורי ולמערב גאורגיה, באוגוסט 2008, במהלך פלישת רוסיה לגאורגיה, כאשר אבחזיה עילית נכבשה על ידי צבא הממשלה הבדלנית של אבחזיה ובכך השלימה את שליטתה המלאה בכל חלקי אבחזיה.

הערות שוליים
------------

1. ↑  אוכלוסייה נכון ל-2002 (בגאורגית)
**קיטמנסהופ** (**Keetmanshoop**), היא עיר במחוז צקאראס (Karas) בדרום נמיביה השוכנת על מסילת הברזל בין הבירה וינדהוק לבין אפינגטון (Upington) שבדרום אפריקה. העיר קרויה על שם יוהאן קיטמן (Johann Keetman), תעשיין גרמני ותורם לעיר.

העיר ממוקמת באזור מדברי למחצה, מקבלת כמות משקעים שנתית ממוצעת של 152 מ"מ, אף על פי שבעונת הגשמים של 2010/2011 נמדדו 254 מ"מ.

היסטוריה
--------

לפני העידן הקולוניאלי היה היישוב ידוע כ-ǂNuǂgoaes או Swartmodder, שמשמעות שני השמות הוא "ביצה שחורה", דבר שמרמז על קיומו של מעיין באזור. המתיישב הלבן הראשון, גיליאם ויסאג',הגיע למקום ב-1785 בפברואר 1850 שבט החרלואן (Kharoǃoan) התפלג מהעם האדום (Red Nation), החלק העיקרי של עם הנאמה (Nama people), והם התיישבו באזור. ב-1860 הוקם במקום מיסיון גרמני כדי לנצר את בני עם הנאמה. המיסיונר הראשון, יוהאן גאורג שרדר (Schröder), הגיע לקיטמנסהופ ב-14 באפריל 1866 שכיום מקובל לציין אותו כמועד הקמתה של העיר. תחנת המיסיון נקראה על שמו של הסוחר הגרמני ומנהל החבר המסיונרית של הריין, יוהאן קיטמן, שתמך כספית במיסיון, אף כי הוא מעולם לא ביקר במקום בעצמו.

אקלים
-----

האקלים בקיטמנסהופ הוא מדברי, עם עונות קיץ חמות וגשמים מתונים. ממוצע המשקעים השנתי עומד על 147 מ"מ.

| **אקלים בקיטמנסהופ** |
| --- |
| חודש | ינואר | פברואר | מרץ | אפריל | מאי | יוני | יולי | אוגוסט | ספטמבר | אוקטובר | נובמבר | דצמבר |
| טמפרטורה יומית מרבית ממוצעת (C°) | 35 | 34 | 32 | 28 | 25 | 22 | 22 | 24 | 28 | 30 | 33 | 34 |
| טמפרטורה יומית מזערית ממוצעת (C°) | 19 | 19 | 18 | 14 | 10 | 7 | 6 | 7 | 11 | 13 | 16 | 18 |
| משקעים ממוצעים (מ"מ) | 23 | 40 | 37 | 15 | 4 | 2 | 1 | 0 | 2 | 5 | 9 | 9 |

מבנים חשובים
------------

הכנסייה של המיסיון נבנתה בשנת 1895 ובתחומה נמצא גם מוזיאון. היא הוכרזה כאתר היסטורי ב-1978 והיא נקודת ציון ידועה בעיר. מבנה הכנסייה מהווה שילוב של ארכיטקטורה גותית עם בניה באבן מקומית שהופכת אותו לאחד מהמבנים המרשימים בנמיביה ואטרקציה תיירותית. מבנים נוספים בעיר הם מועדון הצלפים שנבנה בשנים 1905–1907, תחנת הרכבת שנבנתה ב-1908 ומשרד הדואר הקולוניאלי שמשמש כיום כלשכת התיירות של העיר ונהבנה ב-1910. מחוץ לעיר ממוקם אצטדיון כדורגל שמשמש כביתה של קבוצת הכדורגל המקומית שמשחקת בליגת העל הנמיבית. קיטמנסהופ היא גם מרכז חשוב לגידול כבש הקרקול (Karakul).

יער עצי האלוי דיכוטומה ליד קיטמנסהופ
------------------------------------

* 
* 
* 
*

קישורים חיצוניים
----------------

ויקישיתוף מדיה וקבצים בנושא **קיטמנסהופ** בוויקישיתוף
* 

* אתר האינטרנט הרשמי של קיטמנסהופ
* קיטמנסהופ, באתר אנציקלופדיה בריטניקה (באנגלית)

הערות שוליים
------------

1. 1 2  "Local Authorities". Association of Local Authorities in Namibia (ALAN). Retrieved 1 October 2012.
2. ↑  Menges, Werner (26 May 2011). "Rainy season was one for the record books". The Namibian.
3. ↑  Dierks, Klaus. "Chronology of Namibian History, 1785". Retrieved 7 July 2010.
4. ↑  Dierks, Klaus (3 December 2004). "The historical role of the Nama nation". Die Republikein.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007533232405171
* GND: 4589207-6
* LCCN: n94900567
* VIAF: 142053845
* WorldCat: lccn-n94900567

 |
**בית החולים לילדים של בוסטון** (באנגלית: **Boston Children's Hospital**) הוא בית חולים לילדים הממוקם בבוסטון שבמדינת מסצ'וסטס בארצות הברית. בית החולים נוסד ב-1869 ופועל בשיתוף פעולה עם אוניברסיטת הרווארד.

היסטוריה
--------

בית החולים נוסד בבוסטון ב-1869 על ידי ד"ר פרנסיס הנרי בראון והכיל בתחילה 20 מיטות אשפוז. בשנת 1903 התמסד הקשר עם אוניברסיטת הרווארד ובית החולים נהיה בית חולים אוניברסיטאי. כיום מכיל בית החולים 395 מיטות אשפוז.

בית החולים נמנה עם בתי החולים לילדים הטובים בעולם. על פי U.S. News & World Report הוא מדורג בין הראשונים בארצות הברית בכל עשר המומחיות הרפואיות המדורגות על ידי המגזין. נכון ל-2016 הוא ממוקם ראשון בטיפול בסרטן, בקרדיולוגיה וניתוחי לב, גסטרואנטרולוגיה, נאונאטולוגיה, נוירוכירורגיה, נפרולוגיה, אורתופדיה ובאורולוגיה, ממוקם שני בפולמונולוגיה, סוכרת ואנדוקרינולוגיה.

קישורים חיצוניים
----------------

ויקישיתוף מדיה וקבצים בנושא **בית החולים לילדים של בוסטון** בוויקישיתוף
* 

* אתר האינטרנט הרשמי של בית החולים לילדים של בוסטון (באנגלית)
* בית החולים לילדים של בוסטון, ברשת החברתית טוויטר

הערות שוליים
------------

1. ↑  בית החולים לילדים של בוסטון בדירוג U.S. News & World Report

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007572695005171
* ISNI: 0000 0004 0378 8438
* LCCN: n79148147
* NKC: nlk20050173216
* VIAF: 151263065
* WorldCat: lccn-n79148147

 |
**בית החולים הצבאי בריאד** (שמו הרשמי: **העיר הרפואית הצבאית של הנסיך סולטאן**) הוא בית חולים אשר ממוקם בעיר ריאד, בירת ערב הסעודית ונחשב לבית החולים הטוב בערב הסעודית ולאחד מבתי החולים הטובים במזרח התיכון. בית החולים מתמחה בין היתר ברפואת אף אוזן גרון, רדיולוגיה, פסיכיאטריה, רפואת עיניים ואף בפתולוגיה.

בית החולים הצבאי בריאד מפעיל מטעמו כ-20 מרפאות בכל אזור מטרופולין ריאד.

היסטוריה
--------

בית החולים הצבאי ריאד נוסד על ידי המלך ח'אלד בן עבד אל-עזיז כדי לתת מענה לתושבי הבירה הסעודית, ריאד.

החלק הראשון של בית החולים הכיל כ-374 מיטות, ב-1979 נפתחה מחלקה נוספת שהכילה כ-60 מיטות ובסוף 1983 נפתחה עוד מחלקה, אשר הכילה כ-34 מיטות.

בית החולים מכיל כיום, נכון ל-2022 כ-1,192 מיטות ועובדים בו כ-7,179 עובדים.

הישגים
------

רופאי בית החולים הצבאי בריאד זכו מספר רב של פעמים בפרסים בתחומי מדעי הרפואה. זהו בית החולים הראשון בסעודיה שפורסמו מטעמו יותר מ-1,600 מאמרי מחקר רפואיים. בית החולים הוא המרכז הראשון בו ניתן לבצע השתלות כליה והשתלת מח עצם בערב הסעודית. באקדמיה של בית החולים יש כ-33 תוכניות מלגה, כ-238 רופאים בתהליך הכשרה וכ-136 מתלמדים.

קישורים חיצוניים
----------------

* 

* אתר האינטרנט הרשמי של בית החולים הצבאי בריאד

הערות שוליים
------------

1. ↑  Riyadh Military Hospital
2. ↑  Wikimapia location of RMH
3. ↑  Company profile Riyadh Armed Forces Hospital

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 9759 8141
* LCCN: n2006181993
* VIAF: 144467003
* WorldCat: lccn-n2006181993

 |
**יערה כחולה** (שם מדעי: *Lonicera caerulea*) היא מין של שיח נשיר ממשפחת היערתיים. תפוצתה בחצי הכדור הצפוני הממוזג במדינות כמו קנדה, יפן, רוסיה ופולין.

מידע כללי
---------

בניגוד לשאר המינים במשפחתה, היערה הכחולה אינה שיח מטפס אלא שיח קטן הצומח לגובה 1.5–2 מטר. הפרי בצבע כחול וצורתו מלבנית. הקטיף בסוף האביב ובתחילת הקיץ. הפירות מוכנים לקטיף כאשר השכבה הפנימית סגולה כהה או כחולה. שיח יערה כחולה מתחיל להניב יבול משמעותי (כ-3 קילוגרמים) כשהוא בן 3–4 שנים. השיח מניב יבול משמעותי עד 30 שנים.

ניתן להשתמש ביערה כחולה במאפים להכנת ריבות מיץ גלידות יוגורט רטבים סוכריות ויין. היערה הכחולה עמידה לקור ויכולה לשרוד בטמפרטורה נמוכה במיוחד של 47 מעלות מתחת לאפס.
מחלת הקימחון עלולה לפגוע בשיח, בדרך כלל לאחר הבשלת הפרות (מאמצע הקיץ עד סופו).

בניגוד ליערה הכחולה שפירותיה אכילים, המינים בישראל ממשפחת היערתיים הם רעילים (יערה איטלקית למשל).

פריחה של יערה כחולה

גלריה
-----

* שיח של יערה כחולה עם פרותשיח של יערה כחולה עם פרות
* שיח בוגר של יערה כחולה בפריחהשיח בוגר של יערה כחולה בפריחה
* מוצרים של יערה כחולה בחנות ביפןמוצרים של יערה כחולה בחנות ביפן

קישורים חיצוניים
----------------

ויקישיתוף מדיה וקבצים בנושא **יערה כחולה** בוויקישיתוף
* |  |  |
| --- | --- |
| מזהים טקסונומיים עריכת הנתון בוויקינתונים | 

	+ IUCN
	+ TPL
	+ EOL
	+ ITIS
	+ NCBI
	+ GBIF
	+ IPNI
	+ Tropicos |
* ‏ מידע על יערה כחולה.

הערות שוליים
------------

1. ↑  יערה כחולה באתר הרשימה האדומה של IUCN
**הנחיתה בברצלונה** הייתה ניסיון כושל של בעלות הברית במאי 1704 במהלך מלחמת הירושה הספרדית לכבוש את העיר ברצלונה ממגניה הפרו-בורבוניים הספרדים.

רקע
---

כאשר ספרד צ'ארלס השני מת ללא יורש בנובמבר 1700, ירש אותו במדריד הנסיך הצרפתי פליפה החמישי. כנגד היורש הזה התמודדו אנגליה, הרפובליקה ההולנדית, האימפריה הרומית הקדושה ופורטוגל שהעדיפו את הנסיך האוסטרי קרלוס השלישי כמלך חדש, מה שהוביל למלחמת הירושה הספרדית.

בתוך ספרד, לא כולם תמכו במלך פליפה החמישי. במיוחד קטלוניה וולנסיה חששו לאבד את זכויותיהם המקומיות המסורתיות תחת מלך שהעדיף ממשל מרכזי קפדני מהסוג הנהוג בצרפת. אחת ההחלטות הראשונות של פליפה הייתה להחליף את המשנה למלך קטלוניה גאורג, נסיך הסן-דרמשטאדט, שהיה לא רק גרמני, אלא גם מאוד פופולרי בברצלונה בשל הגנת העיר מול הצרפתים שלוש שנים קודם לכן.

הנחיתה
------

בשנת 1704, ספרד עדיין הייתה איתנה בידיו של מלך בורבון פליפה החמישי. לאחר קשר של כמה אצילים קטלאנים פרו-הבסבורגיים, הנסיך גאורג מהסן-דרמשטאדט שכנע את בעלות הברית לשלוח צי לברצלונה, בתקווה שכתוצאה מכך, האנשים יתקוממו נגד המשנה למלך הפרו-בורבון החדש פרנסיסקו דה ולסקו.

צי של 30 ספינות אנגליות ו-18 הולנדיות בפיקודו של אדמירל ג'ורג' רוק, עם גאורג מדרמשטאדט על סיפונה, הפליג מליסבון לברצלונה. כשהצי הופיע לפני העיר, המרד הצפוי לא התרחש. לאחר מכן הנחית גאורג מדרמשטאדט כ-1,200 נחתים בריטים ו-400 הולנדים בשפך הנהר בזוס, שם הצטרפו אליהם כ-1,000 קטאלונים חמושים. גם נחיתה זו לא הצליחה לעורר תגובה בתוך העיר.

בשל אזהרות שצי צרפתי גדול יותר מתקרב, לבעלות הברית לא הייתה אפשרות אחרת מלבד לעלות מחדש ולהפליג חזרה לליסבון. בדרכם חזרה, הם כבשו את גיברלטר ב-3 באוגוסט. כמה מאות קטאלונים ליוו את הצי דרומה ולחמו עם בעלות הברית בגיברלטר. כ-350 מהם התיישבו מעט צפונית לגיברלטר במקום שנקרא על שמם מפרץ קטלאן.

לאחר מכן
--------

ניסיון שני לכבוש את העיר הצליח שנה לאחר מכן, באוקטובר 1705. ברצלונה נשארה נאמנה למלך ההבסבורגי קרל לאורך כל המלחמה, עד שנכבשה ב-1714.
**גאורגה דימיטרו מורשאן** (ברומנית: **Gheorghe Dumitru Mureşan**; נולד ב-14 בפברואר 1971) הוא כדורסלן עבר רומני. מורשאן ומאנוט בול הסודני הם שני השחקנים הגבוהים ביותר ששיחקו אי פעם בליגת ה-NBA. הגובה של שניהם הוא 2.31 מטר, אך בניגוד לבול ענקיותו של מורשאן נובעת מבעיה בבלוטת יותרת המוח וגובהם של שני הוריו הוא שגרתי.

קריירה
------

מורשאן נולד למשפחה ענייה בעיר טריטני במחוז קלוז' והחל לשחק כדורסל באוניברסיטת קלוז'. בשנת 1992 החל לשחק בצורה מקצוענית בקבוצת פו אורטז מליגת העל הצרפתית בכדורסל, והפך אטרקציה מיידית לאוהדים. בשנת 1993 נבחר במקום ה-30 בדראפט ה-NBA על ידי קבוצת וושינגטון בולטס, בשורותיה הוא שיחק שנה, ובעקבות פציעות מרובות חזר לקבוצתו הקודמת בצרפת.
לאחר שפתח את העונה בפו אורטז, וחזר לוושינגטון, נבחר מורשאן לשחקן המשתפר של העונה כשרשם ממוצעים של 14.5 נקודות, 9.6 ריבאונדים ו-2.26 חסימות למשחק, ובנוסף הוביל את הליגה באחוזי קליעה מהשדה עם 58.4% בעונת 1995/1996. בעונה העוקבת, עונת 1996/1997, המשיך מורשאן להוביל את הליגה באחוזי קליעה מהשדה, כשקלע 60.4% בממוצע למשחק.

בשנת 1998 עבר מורשאן לקבוצת ניו ג'רזי נטס במדיה שיחק שנתיים, אך שותף רק ב-31 משחקים. לקראת סיום הקריירה שלו, חזר מורשאן לצרפת, וסיים את הקריירה שלו בקבוצה בה החל, פו אורטז.

מורשאן שיחק עם המספר 77 לאורך הקריירה לו, כהתייחסות לגובהו (7 פיט ו-7 אינץ').

בשנת 1998 כיכב מורשאן, לצידו של בילי קריסטל, בסרט הקומדיה "הענק שלי". מורשאן גם השתתף בקליפ של אמינם בתפקיד פיתום.

ב-11 במרץ 2007 שיחק מורשאן במדיה של מרילנד גרינהוקס מליגת ה-ABA כחלק מהרכב הכדורסל הגבוה בהיסטוריה, היה זה משחקו הראשון בקריירה של מורשאן בו הוא לא היה השחקן הגבוה ביותר על המגרש, כששיחק לצידו של סון מינגמינג הסיני, הגבוה ממנו בחמישה סנטימטרים (2.36 מטר).

קישורים חיצוניים
----------------

ויקישיתוף מדיה וקבצים בנושא **גאורגה מורשאן** בוויקישיתוף

* פרופיל, באתר Basketball-Reference
* פרופיל, באתר eurobasket
* פרופיל, באתר פיב"א
* פרופיל, באתר ליגת ה-NBA
* פרופיל, באתר ESPN
* דף השחקן באתר ה-NBA
* מורשאן בפרסומת ל-ESPN
* גאורגה מורשאן, במסד הנתונים הקולנועיים IMDb (באנגלית)

הערות שוליים
------------

1. ↑  "Land Of The Giants", *Deadspin.com*. March 21, 2007

| השחקן המשתפר של העונה ב-NBA |
| --- |
| 

|  |
| --- |
| 1986: רוברטסון • 1987: אליס • 1988: דאקוורת' • 1989: ג'ונסון • 1990: סייקלי • 1991: סקיילס • 1992: אליסון • 1993: ג'קסון • 1994: מקליין • 1995: בארוס • 1996: מורשאן • 1997: אוסטין • 1998: הנדרסון • 1999: ארמסטרונג • 2000: רוז • 2001: מקגריידי • 2002: אוניל • 2003: ארינאס • 2004: רנדולף • 2005: סימונס • 2006: דיאו • 2007: אליס • 2008: טורקוגלו • 2009: גריינג'ר • 2010: ברוקס • 2011: לאב • 2012: אנדרסון • 2013: ג'ורג' • 2014: דרגיץ' • 2015: באטלר • 2016: מקולום • 2017: אדטוקומבו • 2018: אולדיפו • 2019: סיאקם • 2020: אינגרם • 2021: רנדל • 2022: מוראנט |

 |

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 4166 4656
* LCCN: no99012325
* VIAF: 58710169
* WorldCat: lccn-no99012325

 |